A Bizottság 95/49/EK irányelve
(1995. szeptember 26.)
a szállítóvezeték-rendszereken keresztül történő földgáztranzitról szóló 91/296/EGK irányelv hatálya alá tartozó társaságok listájának frissítéséről
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a 94/49/EK bizottsági irányelvvel [1] módosított, a szállítóvezeték-rendszereken keresztül történő földgáztranzitról szóló, 1991. május 31-i 91/296/EGK tanácsi irányelvre [2], és különösen annak 2. cikke (2) bekezdésére,
mivel a 91/296/EGK irányelv hatálya alá tartozó nagynyomású földgázrendszerek és a tagállamokban azokért felelős társaságok az említett irányelv mellékletében vannak felsorolva;
mivel a listát a Bizottságnak az érintett tagállamokkal folytatott konzultációt követően frissítenie kell, valahányszor az a 91/296/EGK irányelv célkitűzéseivel összefüggésben, különösen a 2. cikk (1) bekezdése a) albekezdésének figyelembe vételével szükséges;
mivel a gázipar fejlődése Spanyolországban és a három új tagállam, Ausztria, Finnország és Svédország csatlakozása szükségessé teszi a lista frissítését;
az érintett tagállamokkal folytatott konzultációt követően,
ELFOGADTA EZT AZ IRÁNYELVET:
1. cikk
A 91/296/EGK irányelv melléklete helyébe ezen irányelv melléklete lép.
2. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1995. december 31. előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 1995. szeptember 26-án.